خيبرپښتونخوا کې په امنيتي ځواکونو بريدونه،يو عسکر مړ،١٠ژوبل
- راپورونه وائي دخالي په ورځ دپاکستان دخيبرپښتونخوا په دريوؤ بيلا بيلو سيمو کې ترسره شوؤ دوؤ بمي چاودن اؤ يو ځانمرگي بريد کې دپوليسو يو عسکر وژل شوى اؤ لس کسان نور ژوبل شوي شوي دي.
پيښور- راپورونه وائي دخالي په ورځ دپاکستان دخيبرپښتونخوا په دريوؤ بيلا بيلو سيمو کې ترسره شوو دوؤ بمي چاودنو اؤ ځانمرگي بريد کې ديو پوليس عسکر د وژل کيدو ترڅنگ لس کسان ژوبل شوي دي. دسرچينو ترمخه دخيبرپښتونخوا دبنو سيمې دکرم سيندپل سره نزدې يو ځانمرگي پخپل ځان پسي تړلي بارود دامنيتي ځواکونو دگاډي ترڅنگ الوځولي ، چې پکې څلور عسکر ژوبل شوي. دپيښې وروستو سيمه امنيتي ځواکونو پخپله ولقه کې اخستې اؤ ژوبل عسکر دعلاج لپاره هسپتال ته رسول شوي. په عين حال کې د بنو سره نزدې په ډيره اسماعيل خان سيمه کې په مډي روډ هاغه مهال دپوليسو يو گاډى په بم الوځول شوى کله چې دغه گاډي کې ناست پوليس د عاشورې د ډيوټۍ ترسره کولو وروستو د کلاچۍ څخه ډيره اسماعيل خان ته روان وؤ. د سيمې څخه د ترلاسه شوؤ اطلاعاتو له مخې بم د پوليسو گاډي ته په سړک ايښودل شوى و چې د چاوديدو له امله يې يو پوليس عسکر وژل شوى اؤ درې نور ژوبل شوي دي. ددغه چاودنې څخه وروستو امنيتي ځواکونه سيمې ته رسيدلي اؤ ټوله علاقه يې پخپله گيره کې اخستې ده. دخالي په ورځ دخيبرپښتونخوا دسرښار پيښور په کوهاټ روډ هم دپوليسو په يو گاډي بمي چاؤدنه ترسره شوې چې پکې ديو پوليس افسر پشمول درې کسان ژوبل شوي دي. دسرچينو وينا ترمخه دپوليسو يو گاډى دمعمول مطابق په گزمه بوخت ؤ چې په کوهاټ روډ پرې دسړک دغاړې بمي چاؤدنه وشوه. سرچينې زياتوي په دغه پيښه کې دعزيز خان په نوم داسسټنټ سب انسپکټر دعهدې يو پوليس افسر اؤ ديوې ښځې پشمول درې کسان ژوبل شوي چې دعلاج لپاره دپيښور ليډي ريډنگ هسپتال ته رسول شوي دي. دبمونو دناکاره کوونکو پوليسو ترمخه په دغه چاؤدنه کې دڅلورو څخه تر پينځوؤ کلو گرامو پورې بارود استعمال شوي وؤ. بنو اؤ پيښور کې په امنيتي ځواکونو دترسره شوؤ دغو بمي چاؤدنو مسؤليت که هر څو تر دې مهاله چا په غاړه نۀ دى اخستى ، خو روانه مياشت کې شمالي وزيرستان کې په امريکائي ډرون حمله کې دپاکستاني طالبانو دمشر حکيم الله محسود اؤ اسلام اباد کې دافغان طالبانو دحقاني نيټ ورک ديو مهم کمانډر نصرالدين دوژل کيدو وروستو پاکستاني طالبانو دخپلو دغو دواړو مشرانو دوژنې دانتقام اخستو اعلان کړى.